Diari Oficial de la Generalitat Valenciana


Sumari del DOGV 10868, del 30-12-2024 (2024/13691)

RESOLUCIÓ d'11 de desembre de 2024, de la de la Subsecretaria de la Vicepresidència Primera i Conselleria de Servicis Socials, Igualtat i Vivenda, per la qual es disposa la publicació del conveni entre la Generalitat, a través de la Vicepresidència i Conselleria de Servicis Socials, Igualtat i Vivenda i les Universitats Públiques de la Comunitat Valenciana, per a formar, investigar, innovar i difondre entre l'alumnat universitari, continguts relacionats amb el nou model de servicis socials de la C.V. i la seua millora contínua posat en marxa a partir de la Llei 3/2019 per a l'exercici 2024 .
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10155

Data del DOGV
:   30-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/13166

CVE
:   MCGG-S-8685-29417

Data del document
:   11-12-2024

Organisme emissor
:   Vicepresidència Primera i Conselleria de Servicis Socials, Igualtat i Vivenda

Tipus de document
:   Resolució

Descriptors 

:   * Universitat d'Alacant
    * Universitat Miguel Hernández d'Elx
    * Universitat de València
    * Universitat Jaume I de Castelló
    * Universitat Politècnica de València
    * cooperació administrativa
    * servei social

La Generalitat, a través de la Vicepresidència Primera i Conselleria de Servicis Socials, Igualtat i Vivenda i la Universitat d'Alacant, la Universitat Jaume I, la Universitat Miguel Hernández, la Universitat Politècnica de València i la Universitat de València (Estudi General), han subscrit, en data 4 de desembre de 2024, amb la tramitació reglamentària prèvia, un conveni per a formar, investigar, innovar i difondre entre l'alumnat universitari, continguts relacionats amb el nou model de servicis socials de la Comunitat Valenciana i la seua millora contínua, posat en marxa a partir de la Llei 3/2019, de servicis socials inclusius de la Comunitat Valenciana per a l'exercici 2024.

En compliment del que s'establix en la clàusula vint-i-unena del conveni esmentat, es publica en el *Diari Oficial de la Generalitat Valenciana,* que figura com a annex a esta resolució.

Valencia, 11 de desembre de 2024

Maria Luisa Mediavilla Cruz

La susbecretària de la Vicepresidencia Primera i Conselleria de Servicis Socials, Igualtat i Vivenda

*Conveni de col·laboració entre la Generalitat, a través de la Vicepresidència i Conselleria de Servicis Socials, Igualtat i Vivenda, i la Universitat d’Alacant, la Universitat Jaume I, la Universitat Miguel Hernández, la Universitat Politècnica de València i la Universitat de València (estudi general), per a formar, investigar, innovar i difondre entre l’alumnat universitari continguts relacionats amb el nou model de servicis socials de la Comunitat Valenciana i la seua millora contínua posat en marxa a partir de la llei 3/2019, de servicis socials inclusius de la Comunitat Valenciana per a l’exercici 2024*

Reunits

D’una banda, la Generalitat, representada per l’Honorable Sra. Susana Camarero Benítez, vicepresidenta i consellera de Servicis Socials, Igualtat i Vivenda, nomenada pel Decret 18/2024, de 12 de juliol, del president de la Generalitat, en exercici de les atribucions que conferix el Decret 92/2024, de 2 d’agost, del Consell, pel qual s’establix l’estructura orgànica bàsica de la Presidència i de les conselleries de la Generalitat, i l’article 1 del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda, i d’acord amb el que disposa l’article 160.4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i l’article 6 del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre, així com l’autorització conferida per a la firma d’este conveni per l’Acord del Consell de 26 de novembre de 2024.

D’una altra, el Sr. Juan Mora Pastor, rector en funcions de la Universitat d’Alacant, segons Resolució de 3 d’ octubre de 2024, amb seu en Crta. San Vicent del Raspeig, s/n, 03315 San Vicent del Raspeig (Alicante) y CIF T3736818A, en virtut de les atribucions conferides en el art. 47.1 en relació amb l’art. 70.2 del Estatut de la Universidad de Alicante.

D’una altra, la Sra. Eva Alcón Soler, en qualitat de Rectora Magnífica de la Universitat Jaume I amb seu a l’av. de Vicent Sos Baynat, s/n de Castelló de la Plana i CIF T9431222L, d’acord amb el nomenament pel Decret 60/2022, de 20 de maig de 2022, del Consell, i de conformitat amb les competències que li atorga l’article 71.1.*i*  dels Estatuts de la Universitat Jaume I, aprovats pel Decret 95/2021, de 9 de juliol, del Consell, de la Generalitat Valenciana (DOGV núm. 9128, de 15.07.2021).

D’una altra, el Sr. Juan José Ruiz Martínez, en qualitat de Rector Magnífic de la Universitat Miguel Hernández d’Elx, amb seu a l’av. de la Universitat s/n d’Elx i CIF Q6964303T, nomenat pel Decret 61/2023, de 28 d’abril, del Consell, i en virtut de les atribucions que té conferides per l’article 33.4.*l*, de l’Estatut de la Universitat Miguel Hernández, aprovats pel Decret 208/2004, de 8 d’octubre, del Consell (DOGV núm. 4861, de 13.10.2004).

D’una altra, el Sr. José Esteban Capilla Romá, en qualitat de Rector Magnífic de la Universitat Politècnica de València, amb CIF I1599888T, creada amb rang d’universitat en virtut del Decret 495/1971, d’11 de març (BOE de 26 de març de 1971), amb seu al camí de Vera, s/n de València, que actua en nom d’este organisme, amb poders suficients per a celebrar este acte, en virtut de l’Acord de 27 d’abril de 2023, del Consell de Govern de la Universitat Politècnica de València, pel qual es deleguen determinades competències en matèria de convenis en diferents òrgans unipersonals de la Universitat Politècnica de València (DOGV núm. 9589, de 05.05.203), de conformitat amb el que disposen els articles 9 i 10 de la Llei 40/2015, d’1 d’octubre, de règim jurídic del sector públic.

D’una altra, la Sra. Maria Vicenta Mestre Escrivà, Rectora Magnífica de la Universitat de València (Estudi General), amb domicili social a València, av. Blasco Ibáñez núm. 13, i amb CIF L-2737159-M, que actua en nom de la institució, legitimada per este acte en virtut de l’article 94 dels Estatuts de la Universitat de València (Estudi General), aprovats pel Decret 128/2004, de 30 de juliol, del Consell (DOGV núm. 4811, de 03/08/2004), modificats pel Decret 45/2013, de 28 de març, del Consell (DOGV núm. 6994, de 02.04.2013), i facultada a partir del seu nomenament pel Decret 25/2022, d’11 de març, del Consell (DOGV núm. 9297, de 14.03.2022).

Les parts, en la representació que exercixen respectivament, es reconeixen competència i capacitat per a subscriure este conveni i, a este efecte,

Exposen

*Primer.* L’Estatut d’Autonomia de la Comunitat Valenciana, en l’article 49, apartats 24 a 27, establix la competència exclusiva de la Generalitat en matèria de servicis socials, joventut i promoció de la dona, així com en matèria de les institucions públiques de protecció i ajuda de menors, jóvens, emigrants, tercera edat, persones amb discapacitat i altres grups o sectors amb necessitat de protecció especial.

La Vicepresidència i Conselleria de Servicis Socials, Igualtat i Vivenda té assignades, en virtut del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, les competències en matèria de polítiques de prestació social, servicis socials, dependència, persones amb discapacitat, igualtat, famílies, infància i adolescència, adopcions, joventut, dona, persones migrants, cooperació al desenrotllament, voluntariat social i vivenda.

En desplegament de les previsions estatutàries, la Llei 3/2019, de 18 de febrer, de la Generalitat, de servicis socials inclusius de la Comunitat Valenciana, establix en l’article 1 que és objectiu de la llei, entre altres, configurar el marc jurídic d’actuació dels poders públics valencians en l’àmbit dels servicis socials, atés el seu caràcter d’interés general per a la Comunitat Valenciana, i, en concret: *a*) Promoure la universalitat del Sistema Públic Valencià de Servicis Socials, garantint en condicions d’igualtat, equitat i justícia el dret subjectiu al Sistema Públic Valencià de Servicis Socials (d’ara en avant, SPVSS).

L’article 5 de la norma citada establix que l’SPVSS està conformat per una xarxa articulada de servicis de responsabilitat pública que constituïx una estructura funcional, territorial i competencialment integrada, composta per tots els servicis socials de titularitat pública prestats directament per les administracions públiques i el sector públic instrumental, així com a través de les formes de provisió que establix l’article 34 de la llei citada.

En l’apartat 2 del mencionat article 5, disposa que l’SPVSS té per objectiu garantir l’exercici dels drets socials que li són propis, afavorint la inclusió social, l’autonomia i el desenrotllament personal, la convivència, la igualtat d’oportunitats i la participació social, desenrotllant una funció promotora, preventiva, protectora, d’acompanyament, de suport i de rehabilitació davant de les necessitats socials originades per situacions de vulnerabilitat, desprotecció, desemparament, dependència o urgència social.

Per part seua, l’article 28 de l’apartat 1.l de la norma citada disposa que correspon a la Generalitat la competència en matèria d’estudi, investigació, divulgació i avaluació de les situacions de necessitats socials que es plantegen en l’àmbit dels servicis socials, amb la finalitat de conéixer les causes i articular els mitjans oportuns per a la seua prevenció, rehabilitació, atenció i intervenció, així com la identificació de les localitzacions territorials amb més vulnerabilitat. I l’article 119 establix que la Generalitat impulsarà la realització de projectes d’investigació i innovació que tinguen per objectiu desenrotllar nous servicis, productes, tècniques o procediments aplicats per a millorar-los, així com per a aconseguir els fins i els objectius que es consideren prioritaris.

L’article 120 establix que la investigació que es realitze en el marc de l’SPVSS estarà orientada fonamentalment a la generació d’estratègies i bones pràctiques i innovació social, en resposta a les necessitats i les expectatives de la ciutadania.

En matèria de formació, l’article 121 regula l’obligació de l’SPVSS de facilitar el perfeccionament i l’ampliació dels coneixements, les habilitats i les aptituds del personal ocupat per a millorar en l’exercici de les seues funcions i contribuir a la seua promoció professional. Així mateix, l’article 122 establix entre altres objectius de la formació en servicis socials, el de facilitar el millor funcionament de tota la xarxa que comprén l’SPVSS, atesa la millora dels recursos humans que participen.

Finalment, l’article 125 determina que l’Institut Valencià de Formació, Investigació i Qualitat en Servicis Socials (IVAFIQ) és l’òrgan administratiu de la Generalitat amb rang de direcció general, que estarà adscrit a la conselleria amb competències en matèria de servicis socials, i s’encarregarà d’impulsar la formació, l’avaluació i la normalització de la qualitat en el sector dels servicis socials valencians, així com de la investigació científica, la innovació i el desenrotllament tecnològic, sempre en col·laboració i cooperació amb les institucions i els ens que tinguen com a finalitat les activitats investigadores, formatives i d’avaluació i gestió de la qualitat després de l’aprovació.

D’altra banda, l’article 19, apartat 2, lletra *s*, del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda, establix que la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials impulsarà la innovació i la cooperació amb les institucions i les entitats que tinguen com a finalitat les activitats investigadores, formatives, d’avaluació i de gestió de la qualitat en servicis socials.

*Segon.* Que estes universitats tenen objectius i interessos comuns en l’àmbit de l’SPVSS de la Comunitat Valenciana i estan interessades a col·laborar amb la Generalitat en el desenrotllament d’esta mena d’iniciatives, mitjançant la realització de programes formatius, d’investigació i de reflexió universitària orientats cap al coneixement, la formació, la investigació i la difusió de les temàtiques en matèria de la consolidació de l’SPVSS.

*Tercer.* Les universitats firmants del conveni estan fomentant la investigació en servicis socials a la Comunitat Valenciana mitjançant l’existència d’uns laboratoris de servicis socials, creats des de l’any 2018 i que s’han constituït com un espai d’investigació aplicada, formació i innovació en matèria de servicis socials en l’àmbit territorial autonòmic.

*Quart.* La Xarxa de Càtedres Universitàries del Sistema Públic Valencià de Servicis Socials, d’ara en avant Xarxa de Càtedres, com a complementàries i sinèrgiques dels laboratoris de servicis socials de la Comunitat Valenciana, té la finalitat d’afavorir l’estudi, la formació, la investigació, la divulgació i l’avaluació de les situacions de necessitats socials que es plantegen en l’àmbit dels servicis socials i la transferència de coneixement per al desenrotllament de polítiques públiques que permeten impulsar l’SPVSS. Per això, desenrotllaran activitats d’investigació, docència i difusió amb la finalitat d’afavorir la inclusió social, l’autonomia, el desenrotllament personal i la convivència, davant de les necessitats socials originades per situacions de vulnerabilitat, desprotecció, desemparament, dependència o urgència social.

*Quint..* La càtedra de cada una de les universitats realitzarà una labor centrada en la potenciació de cursos d’especialització, seminaris, jornades, conferències, investigacions, tallers, exposicions, estudis, ajudes i beques a la investigació i l’estudi, i premis, l’objectiu dels quals serà la investigació, la formació especialitzada i la difusió pública dels seus avanços, possibilitant una informació rellevant per a les decisions a prendre per part de la Conselleria.

La finalitat, per tant, és aconseguir que en la Xarxa de Càtedres s’establisca una relació cooperativa i sinèrgica entre l’activitat educativa i investigadora de les universitats i el disseny, la planificació, la gestió i l’execució de les millors polítiques socials. Les càtedres estaran vinculades als laboratoris de servicis socials amb l’objectiu comú d’obtindre el benestar de la ciutadania i els màxims nivells possibles de qualitat de vida, i és fonamental el paper de les universitats públiques, com a generadores de coneixement mitjançant el desenrotllament d’investigacions aplicades, estudis exhaustius, rigorosos i actualitzats de les necessitats socials i la seua evolució temporal, en l’àmbit dels servicis i les polítiques socials.

*Sext.* El Pla estratègic de subvencions de la Vicepresidència Segona i Conselleria de Servicis Socials, Igualtat i Vivenda per al període 2024-2026, aprovat per Resolució de 18 de juny de 2024, i publicat en el DOGV núm. 9875 de data 20 de juny de 2024, inclou la línia de subvenció objecte d’este conveni de col·laboració.

*Sèptim.* La finalitat d’este conveni és canalitzar a favor de les entitats beneficiàries la subvenció que figura en la Llei 8/2023, de 27 de desembre, de pressupostos de la Generalitat per a l’exercici 2024, línia de subvenció S0630 “Xarxa de Càtedres Universitàries Sistema Públic Valencià de Servicis Socials”, dins del crèdit consignat a la Vicepresidència Segona i Conselleria de Servicis Socials, Igualtat i Vivenda, aplicació pressupostària L8309.02.00.991C41.5. Això de conformitat amb el que establixen els articles 22.2, lletra *a*, de la Llei general de subvencions, i 168.1 *a*  de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Octau.* De conformitat amb el que establix l’article 107 del Tractat de funcionament de la Unió Europea, la subvenció que es concedix a l’empara d’este conveni està exempta de notificar-se a la Comissió Europea, cosa que no afecta intercanvis comercials entre estats membres ni falseja ni amenaça de falsejar la competència en el mercat comú, i no afavorix cap empresa.

Tenint en compte tot això, les universitats firmants i la Vicepresidència i Conselleria de Servicis Socials, Igualtat i Vivenda de la Generalitat estimen oportú formalitzar este conveni, d’acord amb les següents.

*Clàusules*

*Primera. Objectiu del conveni*

L’objectiu d’este conveni es instrumentar la concessió d’una subvenció a la Universitat d’Alacant, la Universitat Jaume I, la Universitat Miguel Hernández, la Universitat Politècnica de València i la Universitat de València (Estudi General), per a formar, investigar, innovar i difondre entre l’alumnat universitari continguts relacionats amb el nou model de servicis socials de la Comunitat Valenciana i la seua millora continua posat en marxa a partir de la Llei 3/2019, de servicis socials inclusius de la Comunitat Valenciana.

Complint els objectius anteriors, és objectiu d’este conveni determinar la col·laboració entre la Conselleria i les universitats de titularitat pública de la Comunitat Valenciana en l’estudi, les propostes, el foment del coneixement i la difusió de temàtiques relacionades amb l’SPVSS, que estarà basada en la formació, la innovació, investigació i el coneixement dels servicis socials valencians des d’un punt de vista social enfocat en la persona, a través de les activitats de la Xarxa de Càtedres.

Esta Xarxa de Càtedres desenrotllarà les seues activitats en els àmbits del coneixement, innovació i millora de l’SPVSS. Concretament, en aspectes relacionats amb la promoció de la universalitat de l’SPVSS i la millora de la seua qualitat, i garantint, en condicions d’igualtat, equitat i justícia, l’accés per a tota la ciutadania.

Tenint en compte que la multidimensionalitat i la complexitat de les problemàtiques socials exigix la col·laboració interdisciplinària i transdisciplinària per a abordar-les adequadament, les càtedres de l’SPVSS, per a aconseguir la màxima qualitat, impacte i efectivitat dels seus resultats, prevoran en la seua programació anual d’activitats la participació necessària de disciplines diverses en estes, que podran variar en funció de l’objecte de l’activitat a realitzar, obrint de manera permanent la Càtedra a la cooperació multifacultativa i interfacultativa procedent en cada cas.

*Segona. Activitats de les càtedres SPVSS*

Amb la finalitat de complir els objectius definits en la clàusula anterior, la càtedra durà a terme les activitats detallades en els plans de treball que arreplega l’annex I, i emmarcades en les línies següents:

Línia 1: investigació i innovació.

Línia 2: divulgació i transferència del coneixement.

Línia 3: docència i formació.

Línia 4: organització, coordinació i visibilització de la càtedra.

I, a més, qualsevol altra activitat que la comissió de seguiment de la càtedra considere d’interés i acorde dins de les disponibilitats econòmiques de la Càtedra i de les finalitats que constituïxen l’objecte d’este conveni en el marc de les competències de la Vicepresidència i Conselleria de Servicis Socials, Igualtat i Vivenda.

El desglossament de les activitats a realitzar, així com la part de la quantia de la subvenció que es dedica a cada una de les quatre línies descrites, s’arreplega en els documents Pla de treball i memòria econòmica que figuren com a annexos a este conveni.

*Tercera. Direccions de càtedres SPVSS*

Per a executar estes actuacions, cada universitat participant designarà a una persona com a directora, d’acord amb la seua normativa interna i que desenrotllarà les funcions de direcció de la Càtedra, dissenyar el pla o projecte de càtedra, coordinar les activitats d’este, avaluar i justificar la seua execució. Estos hauran de ser professores o professors universitaris i seran designats a proposta dels seus rectorats respectius. Les càtedres podran comptar amb la figura de codirector o codirectora, amb funcions de col·laboració en les funcions de direcció i substitució de la figura de direcció en cas d’absència.

*Quarta. Col·laboració i coordinació entre les càtedres universitàries: Xarxa de Càtedres Universitàries SPVSS*

1. Amb la finalitat d’aportar una visió integradora de l’impuls transformador, les càtedres constituïdes en Xarxa de Càtedres establiran i mantindran vies de comunicació recíproca per a la seua coordinació científica i per a compartir i difondre de manera comuna els resultats entre elles.

2. A l’efecte de la comunicació i la difusió de les activitats de la Xarxa de Càtedres, es consensuarà una marca única. Per a aconseguir més repercussió dels continguts de les càtedres, es reforçaran els aspectes de difusió de les informacions generades a través de l’espai web i canals comuns en les xarxes socials, independentment de la comunicació específica que es realitze en cada universitat.

3- Per a dotar d’eficàcia la labor de coordinació:

a) Es realitzaran reunions conjuntes de totes les direccions de càtedres, les universitats i la Conselleria, en què es comunicaran i es coordinaran els plans d’activitats, així com la planificació temporal de la seua execució. Amb posterioritat, qualsevol modificació del programa d’activitats de qualsevol càtedra s’haurà de comunicar a tota la Xarxa de Càtedres i a la Vicepresidència i Conselleria de Servicis Socials, Igualtat i Vivenda.

b) Cada càtedra informarà periòdicament del desenrotllament de les seues activitats (tallers, informes, treballs d’investigació, jornades, etc.) així com dels resultats que s’estiguen obtenint, a la resta de càtedres i a la Vicepresidència i Conselleria de Servicis Socials, Igualtat i Vivenda.

*Quinta. Obligacions de les parts*

Correspon a les universitats, a través de les càtedres:

– Acreditar, abans de la subscripció del conveni, que no incorren en cap de les circumstàncies que arreplega l’article 13 de la Llei 38/2003, de 17 de novembre, general de subvencions, d’ara en avant LGS, així com que està al corrent en el compliment de les seues obligacions tributàries amb l’Estat, amb la comunitat autònoma i davant de la Seguretat Social, i que no és deutora per resolució de procedència de reintegrament de les subvencions, de conformitat amb el que establixen els articles 21 i 22 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol. El model de declaració responsable i autorització de consulta telemàtica de dades està disponible en l’enllaç següent:

<https://inclusio.gva.es/va/model-autoritzacio-i-declaracio-responsable>.

– Realitzar les activitats que arreplega la clàusula segona i que es comunicaran a la comissió mixta de seguiment descrita en la clàusula dotzena.

– Comunicar a la Vicepresidència i Conselleria de Servicis Socials, Igualtat i Vivenda la concessió, si és el cas, de les ajudes rebudes d’altres administracions o ens públics o privats destinats als mateixos fins.

– Facilitar totes les dades i les informacions, relacionades amb la subvenció concedida, que li requerisca la Vicepresidència i Conselleria de Servicis Socials, Igualtat i Vivenda, així com comunicar les incidències i les variacions que es produïsquen en estes.

– Sotmetre’s i prestar col·laboració a les funcions de control financer que corresponen als òrgans competents de la Generalitat en relació amb la subvenció concedida.

– Complir la resta de les obligacions derivades de la normativa aplicable en matèria de subvencions, previstes en l’article 14 de l’LGS.

Correspon a la Conselleria:

– Efectuar el pagament de l’ajuda d’acord amb les previsions de la Llei de pressupostos de la Generalitat anual i de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, LHPSPIS).

– Posar a la disposició de les universitats la informació de la qual dispose, necessària per a dur a terme l’activitat subvencionada objecte d’este conveni.

– Fer la comprovació de la imputació efectiva dels gastos aportats per l’entitat com a subvencionables a la realització dels fins i l’actuació subvencionats.

Totes les entitats es comprometen mútuament a col·laborar en la difusió de les respectives actuacions i elements de comunicació en matèria de l’SPVSS.

*Sexta. Gastos subvencionables*

Seran susceptibles de ser finançats per este conveni els gastos corrents, de funcionament i de personal, que duguen a terme les universitats, necessaris per a realitzar les activitats de la Xarxa de Càtedres objecte de subvenció que preveu este conveni, i que s’hagen realitzat des de l’1 de gener de 2024 fins al 30 de novembre de 2024, d’acord amb l’article 31 de l’LGS, pels conceptes següents:

1. Sous i cotitzacions socials del personal docent i investigador, personal contractat i d’administració, que es destinen a dur a terme les actuacions indicades en la clàusula segona sempre que estiguen directament relacionats amb les activitats subvencionades i resulten indispensables per a l’adequada preparació o execució d’estes. Dins dels gastos directes, es podran incloure les nòmines del personal propi i del personal contractat, imputables a la realització del projecte, fins a un 50 % de la quantitat subvencionada.

En el cas que l’activitat la realitze personal propi de l’entitat beneficiària, esta haurà de presentar per a la seua justificació un certificat que indique el total d’hores dedicades a l’activitat, així com el preu per hora, de manera que s’incloga el cost de l’activitat.

El personal tècnic de suport o personal contractat per l’entitat beneficiària es justificarà amb la presentació del contracte de treball subscrit, les nòmines i els models TC2 de cotitzacions socials a la Seguretat Social.

Quant als gastos subvencionables, concretament, als gastos de personal contractat o que puguen contractar, hauran d’ajustar-se a les limitacions i les restriccions en esta matèria que preveu tant la Llei de pressupostos de la Generalitat per a l’exercici 2024 i el Decret 174/2002, de 15 d’octubre, sobre règim i retribucions del personal docent investigador contractat laboral de les universitats públiques i sobre retribucions addicionals del professorat Universitari, com en el cas de la contractació de servicis, caldrà ajustar-se a les especificitats que preveu la Llei 9/2017, de 8 de novembre, de contractes del sector públic (LCSP).

2. Dietes, trasllats i allotjament, tant del personal propi de les universitats com del personal tècnic de suport participant en el projecte d’investigació, sempre que tinguen relació directa amb les activitats subvencionades.

Respecte dels gastos de desplaçament i a les dietes de transport, allotjament i manutenció generats per raó de les activitats objecte del conveni, s’enquadraran dins dels límits que preveu el Decret 24/1997, d’11 de febrer, del Consell, sobre indemnitzacions per raó del servici i gratificacions per servicis extraordinaris, modificat pels decrets 64/2011, de 27 de maig, 95/2014, de 13 de juny, i 7/2023, de 27 de gener, del Consell.

3. Honoraris, trasllats i allotjament del personal docent i investigador extern a les universitats, sempre que la col·laboració amb el projecte d’investigació siga necessària i tinga relació directa amb l’activitat subvencionada, dins dels límits del Decret 24/1997, d’11 de febrer, del Consell, citat en l’apartat anterior.

4. Gastos corresponents als serveis prestats per professionals, entitats o empreses amb les quals es contracten els servicis necessaris per a desplegar el projecte, inclosa l’elaboració de materials i documents o l’adquisició de material fungible.

5. Qualsevol altre gasto de funcionament derivat de la realització de les actuacions indicades en la clàusula segona, com ara aquells relacionats amb la traducció, la revisió lingüística de materials produïts, la missatgeria o el transport d’estos, entre altres.

6. Qualsevol altre gasto derivat de les actuacions previstes en el conveni que deriven de treballs realitzats amb mitjans propis de la universitat (traducció, revisió lingüística de materials produïts, entre altres):

7. Podran imputar-se com a costos indirectes, d’acord amb principis i normes de comptabilitat generalment admeses, i en tot cas, en la mesura que estos costos corresponguen al període en què efectivament es realitza l’activitat, de conformitat amb el que disposa l’article 31.9 de l’LGS, fins a un màxim del 10 % del total de la subvenció.

8. No seran objecte de subvenció els gastos d’adquisició de béns inventariables els produïts amb motiu de procediments judicials i els impostos, excepte els corresponents al pagament de les factures que va ocasionar l’activitat subvencionada quan complisquen les condicions que establix l’article 31.8 de l’LGS. Tampoc seran gastos subvencionables, segons l’apartat 7 de l’article 31 de la llei mencionada, els interessos deutors dels comptes bancaris i els interessos, els recàrrecs i les sancions administratives i penals.

9. D’acord amb el que disposa l’article 31.8 de l’LGS, no serà subvencionable l’IVA satisfet per l’adquisició de béns o servicis i, en general, qualsevol impost pagat per l’entitat beneficiària, llevat que s’acredite documentalment que este forma part del cost de l’activitat que es desenrotllarà i que no és susceptible de recuperació o compensació. En este cas, s’haurà d’acreditar la no subjecció o l’exempció d’este impost, o la no deducció de l’IVA suportat en l’adquisició de béns o servicis.

*Sèptima. Subcontractació*

Les universitats podran subcontractar les activitats que no puguen realitzar per si mateixes amb el seu personal i els seus mitjans propis, fins a un percentatge màxim del 50 % de l’import de les activitats subvencionades, amb els requisits i les prohibicions que establix l’article 29 de l’LGS. No es consideraran subcontractació a l’efecte del que establix esta llei els gastos en què haja d’incórrer l’entitat beneficiària per a realitzar per si mateixa l’activitat subvencionada; és a dir, s’entendrà que hi ha subcontractació quan la universitat contracte amb tercers els gastos que no puguen realitzar amb els seus mitjans propis o no puga executar-los íntegrament, siguen gastos de personal contractat, servicis professionals, honoraris de personal extern o altres gastos de funcionament.

En cap cas es podran subcontractar activitats que augmenten el cost de l’activitat subvencionada i no aporten cap valor afegit al seu contingut.

Les subcontractacions efectuades hauran de respectar la normativa aplicable, ajustar-se als preus de mercat i aportar en cada cas una memòria justificativa del fet que la subcontractació s’ha realitzat en estes condicions, així com aportar el compromís per escrit de la part subcontractada de l’exigència que s’arreplega en la clàusula dessetena del present conveni, d’acord amb el que establix l’article 21.2 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions.

Quan l’import de l’activitat que s’ha de subcontractar supere les quanties establides en la normativa vigent reguladora dels contractes del sector públic per al contracte menor, l’entitat beneficiària haurà de sol·licitar, com a mínim, tres ofertes de proveïdors diferents, amb caràcter previ a la contracció del compromís per a la prestació del servici, llevat que per les característiques especials dels gastos subvencionables no hi haja en el mercat un nombre suficient d’entitats que els presten.

Així mateix, d’acord amb la normativa vigent reguladora dels contractes del sector públic, les entitats beneficiàries, en tractar-se d’universitats públiques, tenen el caràcter d’administració pública, poder adjudicador.

De conformitat amb el que disposa l’article 29.7 de l’LGS, en cap cas l’entitat beneficiària podrà concertar l’execució total o parcial de les activitats subvencionades amb les persones o les entitats que s’enumeren en l’article esmentat.

En el cas de subcontractació total o parcial de les activitats subvencionades amb persones vinculades amb l’entitat beneficiària, entenent per persones vinculades les que es definixen en l’article 68 del Reglament de la Llei general de subvencions, aprovat pel Reial decret 887/2006, de 21 de juliol, només es podrà fer la subcontractació quan concórreguen les circumstàncies següents:

1. Que s’obtinga l’autorització prèvia expressa de l’òrgan concedent.

2. Que l’import subvencionable no excedisca el cost en què haja incorregut l’entitat vinculada. L’acreditació del cost es farà en la justificació en els termes establits per a l’acreditació dels gastos del beneficiari.

*Octava. Justificació i pla de control*

El termini de justificació econòmica del total dels gastos derivats de l’activitat subvencionada vencerà el 15 de novembre de 2024.

Les universitats justificaran la realització d’activitats de la manera que establix l’article 30 de l’LGS, per mitjà de la presentació del corresponent compte justificatiu simplificat, el contingut de la qual s’ajustarà al que disposa l’article 75 del Reglament de l’LGS, i que, d’acord amb esta normativa, es compondrà dels documents següents:

*a*) Una memòria d’actuació justificativa del compliment de les condicions imposades en este conveni, amb la indicació de les activitats dutes a termes i els resultats obtinguts.

*b*) Una llista classificada dels gastos de l’activitat, amb la identificació del creditor i el document, l’import, la data d’emissió i, si és el cas, la data de pagament.

*c*) Un detall d’altres ingressos o subvencions que hagen finançat l’activitat subvencionada, amb la indicació de l’import i la procedència.

*d*) Si és el cas, una carta de pagament de reintegrament en el cas de romanents no aplicats, així com dels interessos derivats d’estos.

*e*) Acreditació, si és el cas, dels gastos finançats per altres subvencions, fons propis o altres recursos.

Certificats acreditatius d’estar al corrent de les seues obligacions tributàries i de Seguretat Social, de conformitat amb el que establix l’article 171 de la Llei 1/2015, de 6 de febrer, de la Generalitat,

d’hisenda pública, del sector públic instrumental i de subvencions, o autorització perquè la Vicepresidència i Conselleria de Servicis Socials, Igualtat i Vivenda els obtinga telemàticament, llevat que continuen vigents els presentats amb anterioritat a la firma del conveni, per no haver transcorregut més de sis mesos des de la seua expedició.

Declaració responsable que acredite que les entitats beneficiàries no són deutores per resolució de procedència de reintegrament de subvencions, de conformitat amb el que disposa l’article 34.5 de la Llei 38/2003, de 17 de novembre, general de subvencions, i l’article 171.1 de la Llei 1/2015, de 6 de febrer, d’hisenda pública, del sector públic instrumental i de subvencions, llevat que l’aportada per a la preparació del conveni no haja sobrepassat el límit de sis mesos de validesa.

La justificació presentada haurà de tindre relació directa amb les activitats previstes en el projecte, de la mateixa manera, haurà de ser coherent i equilibrat íntegrament.

El compliment d’estes condicions podrà verificar-lo d’ofici l’administració concedent, mitjançant consulta telemàtica, si així ho autoritza l’entitat interessada. En cas contrari, haurà d’acreditar-la documentalment a petició de l’òrgan concedent.

La justificació s’haurà de dirigir a la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials. Es presentarà en el registre electrònic de la Vicepresidència i Conselleria de Servicis Socials, Igualtat i Vivenda, en la URL

<https://www.gva.es/va/inicio/procedimientos?id_proc=G95565>.

D’acord amb el que disposa l’article 31.2 de l’LGS, es considerarà gasto efectuat el que haja sigut efectivament pagat. Sense perjudici del que s’ha dit, quan es tracte de tributs i gastos de Seguretat Social a càrrec de l’entitat beneficiària, també es considerarà gasto realitzat el que s’haja generat abans de finalitzar el termini de justificació i es trobe en període d’ingrés voluntari no vençut en la mateixa data, encara que caldrà acreditar el pagament efectiu que es produïsca.

Amb caràcter excepcional, la resta de documentació de la qual no es dispose en la data de finalització del termini de justificació, diferent de la que menciona l’apartat anterior, podrà presentar-se abans del 30 de novembre de 2024.

Les factures corresponents als gastos corrents que arreplega este conveni s’hauran d’ajustar al que establix el Reial decret 1619/2012, de 30 de novembre, pel qual s’aprova el reglament que regula les obligacions de facturació.

Així mateix, la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials realitzarà la comprovació administrativa de la justificació documental de la subvenció concedida mitjançant la revisió de la documentació justificativa establida en este conveni com d’aportació preceptiva per l’entitat beneficiària, de conformitat amb l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

La comprovació material de la realització efectiva de l’activitat, l’existència de la condició o el compliment de la finalitat es durà a terme en els termes que establix el pla de control aprovat per la Resolució del director general de Gestió del Sistema Sociosanitari i de l’Institut Valencià de Formació, Investigació i Qualitat dels Serveis Socials, de 19 de gener de 2024, publicat en el DOGV núm. 9776, de 29 de gener de 2024, i que, de conformitat amb el que establix l’apartat 3 de l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, serà de caràcter administratiu, *a posteriori*, dirigit per a la comprovació de determinats aspectes tècnics, econòmics o administratius i el percentatge mínim de subvenció a controlar serà del 100 % de l’import finançat.

En el cas que l’import justificat siga inferior a la subvenció que preveu este conveni, o es produïsca la concurrència d’altres ajudes que puguen superar el cost de les actuacions, l’aportació de la Conselleria es minorarà en la quantia corresponent.

En tot cas, haurà d’observar-se el que establixen els articles 30 i 32 de la mencionada LGS, respecte de la justificació de les subvencions públiques i dels gastos subvencionables.

*Novena. Termini i pagament*

El conveni tindrà vigència des de la data de la seua firma sense perjuí que puguen finançar-se els gastos realitzats des de l’1 de gener de 2024.

La Vicepresidència i Conselleria de Servicis Socials, Igualtat i Vivenda, finançarà el desenrotllament de les activitats a executar que preveu la clàusula segona amb càrrec a l’aplicació pressupostària J0051.67.36.493T90.9 línia de subvenció S0630 “Xarxa de Càtedres universitàries Sistema Públic Valencià de Servicis Socials”, que figura en Llei 8/2023, de 27 de desembre, de pressupostos de la Generalitat per a l’exercici 2024, dotada amb 200.000 €.

La quantia de la subvenció per a cada una de les universitats serà la següent:

– Universitat d’Alacant: 40.000 €

– Universitat Jaume I: 40.000 €

– Universitat Miguel Hernández: 40.000 €

– Universitat Politècnica de València: 40.000 €

–  Universitat de València (Estudi General): 40.000 €

El pagament de la subvenció, de conformitat amb el que disposa l’article 171.1 de la Llei 1/2015, de 6 de febrer, d’hisenda pública, del sector públic instrumental i de subvencions, es realitzarà amb justificació prèvia per les universitats de la realització de les activitats per a les quals s’haja concedit la subvenció, d’acord amb els termes que establix la clàusula octava.

El pagament de la subvenció per la Generalitat s’efectuarà mitjançant transferència bancària, en el compte que designe cada universitat.

En el cas que el compte bancari de l’entitat no estiga donat d’alta en la Generalitat, o calga modificar les dades, l’entitat ha de donar d’alta les seues dades en el sistema PROPER, en compliment de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L’enllaç al sistema PROPER és <https://www.gva.es/va/inicio/procedimientos?id_proc=22986>.

*Onzena. Reintegrament i minoració de la subvenció*

Serà procedent la minoració o el reintegrament de la subvenció concedida, amb reembossament de les quantitats percebudes i l’exigència dels interessos de demora des del moment del pagament, per incompliment de les obligacions i els requisits que establix este conveni, així com en els supòsits de causes de reintegrament que establixen l’article 37 i 40.1 de la Llei general de subvencions.

Els criteris de graduació dels incompliments en relació amb el reintegrament o la minoració de l’ajuda concedida seran els següents:

|  |  |
| --- | --- |
| *POSSIBLES INCOMPLIMENTS* | *PERCENTATGE QUE CAL REINTEGRAR* |
| Incompliment total dels fins per als quals s’ha atorgat la subvenció | 100 % |
| Incompliment parcial dels fins per als quals s’ha atorgat la subvenció | Proporcional als fins no complits |
| Incompliment de l’obligació de justificació | 100 % |
| Justificació insuficient o deficient | Proporcional a la part no justificada |
| Incompliment parcial d’altres condicions imposades | Proporcional a les obligacions no complides |
| Incompliment de la clàusula de responsabilitat social | Proporcional a les obligacions no complides |

  

D’acord amb l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, les quantitats que s’hauran de reintegrar tindran la consideració d’ingressos de dret públic i reportaran interessos de demora des de l’endemà del venciment.

L’interés de demora resultarà de l’aplicació, per a cada any o període dels que integren el període de càlcul, de l’interés legal fixat en la Llei de pressupostos generals de l’Estat per a estos exercicis, de conformitat amb el que establix l’article 16 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

La Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials efectuarà el control i el seguiment de les accions, mitjançant les comprovacions que considere necessàries, perquè l’entitat beneficiària complisca les seues obligacions i les condicions i els termes que fixa este conveni.

*Dotzena. Comissió mixta de seguiment i control*

D’acord amb l’article 9 del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre, es crea una comissió mixta per al seguiment, la vigilància i el control de l’execució del conveni (d’ara en avant, Comissió Mixta). Es constituirà en el termini màxim de 30 dies a partir de l’entrada en vigor d’este conveni.

La Comissió Mixta estarà integrada per:

– La persona titular de la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials o la persona que designe en cas de suplència, que actuarà com a president de la Comissió i tindrà vot de qualitat.

– La persona que exercisca la Subdirecció General de l’Institut Valencià de Formació, Investigació i Qualitat dels Servicis Socials o la persona que designe en cas de suplència.

– La persona que exercisca la direcció d’un servici de la mateixa direcció general, designada per la persona titular de la Direcció General.

– Tres persones tècniques adscrites a la Direcció General de l’Institut Valencià de Formació, Investigació i Qualitat dels Servicis Socials, designades per la persona titular de la Direcció General.

El director general de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials serà la persona competent per a designar les persones substitutes de les persones titulars de l’òrgan col·legiat que representen la Vicepresidència i Conselleria de Servicis Socials, Igualtat i Vivenda, en cas que siga necessari.

– La persona titular del Rectorat de la Universitat d’Alacant o la persona que designe en cas de suplència.

– La persona titular del Rectorat de la Universitat Jaume I o la persona que designe en cas de suplència.

– La persona titular del Rectorat de la Universitat Miguel Hernández o la persona que designe en cas de suplència.

– La persona titular del Rectorat de la Universitat Politècnica de València o la persona que designe en cas de suplència.

– La persona titular del Rectorat de la Universitat de València (Estudi General) o la persona que designe en cas de suplència.

– I amb veu, però sense vot, les persones que dirigisquen les càtedres SPVSS.

A la comissió mixta li serà aplicable la regulació que preveu per als òrgans col·legiats la Llei 40/2015, d’1 d’octubre, de règim jurídic del sector públic, i s’ajustarà als principis de composició i presència equilibrada entre hòmens i dones, establits per la Llei orgànica 3/2007, de 22 de març, per a la igualtat efectiva de dones i hòmens i en el III Pla d’Igualtat de dones i homens de la Administració de la Generalitat, aprovat per Acord de 5 d’agost de 2022, del Consell.

Així mateix, les funcions de secretaria les exercirà una de les persones representants de la universitat.

La Comissió Mixta ha de tindre com a objectius principals els següents:

1. Supervisar l’execució del conveni, així com adoptar les decisions i dictar les instruccions necessàries amb la finalitat d’assegurar la realització correcta de les activitats convingudes, incloent a este efecte la solució, en primera instància, de les controvèrsies d’interpretació i compliment que puguen plantejar-se respecte d’este conveni.

2. Informar les parts dels retards i les incidències que es puguen presentar durant l’execució d’este conveni.

3. Emetre, si ho acorda la Comissió Mixta, un informe o valoració final sobre el grau de compliment dels objectius consignats en este conveni.

La comissió mixta es regirà per les clàusules incloses en este conveni i podrà dictar normes de funcionament intern respectant els límits esmentats.

La comissió mixta es reunirà, almenys, una vegada a l’any per a valorar els resultats d’esta col·laboració i proposar la modificació dels seus termes que es consideren oportuns, així com quan ho sol·licite motivadament algun dels membres.

Es podrà constituir, convocar, celebrar sessions, adoptar acords i remetre actes tant de manera presencial com a distància, tal com establixen els articles 15 i següents de la Llei 40/2015, d’1 d’octubre, de règim jurídic del sector públic.

Podran participar assessors i col·laboradors, amb veu i sense vot, en les reunions de la comissió mixta.

*Tretzena. Juntes tècniques universitàries de seguiment*

Sense perjuí de la clàusula anterior, cada universitat firmant constituirà la seua pròpia comissió tècnica de seguiment d’este conveni, que s’ajustarà, en cada cas, quant a composició, organització, funcions i funcionament, a la normativa de la respectiva universitat.

Les actes, els acords i els informes que s’emeten en el desenrotllament i l’execució de les funcions de les comissions tècniques hauran de remetre’s a la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials, de la Vicepresidència i Conselleria de Servicis Socials, Igualtat i Vivenda, i a la resta de les universitats firmants d’este conveni.

*Catorzena. Règim de compatibilitat*

Esta ajuda és compatible amb la percepció per les entitats beneficiàries d’altres subvencions, patrocinis, ajudes, ingressos o recursos procedents de qualsevol administració o ens públic o privat que finance les activitats subvencionades, encara que l’entitat beneficiària haurà de comunicar expressament a la Vicepresidència i Conselleria de Servicis Socials, Igualtat i Vivenda la sol·licitud i l’obtenció d’estos. La comunicació de l’obtenció d’altres ajudes s’haurà d’efectuar en el moment que siga coneguda per l’entitat beneficiària i, en tot cas, abans de justificar l’aplicació dels fons concedits.

En el cas que les activitats es financen amb la subvenció i, a més, amb fons propis o altres subvencions o recursos, s’haurà d’acreditar l’import, la procedència i l’aplicació d’estos fons a les activitats subvencionades. En cap cas, la suma de totes les ajudes podrà superar el gasto efectuat. En el supòsit que excedisca el cost de l’activitat subvencionada, este fet donarà lloc a la minoració de la subvenció per a adequar-la al límit expressat i, si és el cas, a l’exigència de reintegrament de les quantitats percebudes de manera indeguda amb els seus interessos des de la data de percepció.

L’obtenció concurrent d’altres aportacions no declarades per la beneficiària donarà lloc a la resolució total de l’ajuda concedida.

*Quinzena. Confidencialitat i drets de propietat intel·lectual dels resultats*

Durant la vigència d’este conveni, així com després de la finalització o la resolució d’este per qualsevol causa, les parts es reconeixen un deure mutu de confidencialitat i s’obliguen a no divulgar cap informació confidencial que estiga relacionada amb l’altra part.

Tenint en compte el caràcter de la Xarxa de Càtedres, els drets de propietat intel·lectual seran propietat de cada universitat, sense perjuí del que arreplega el Decret legislatiu 1/1996, de 12 d’abril, pel qual s’aprova el text refós de la Llei de propietat intel·lectual, en el qual es reunix el dret moral o personal de l’autor com un dret irrenunciable i inalienable.

En totes les activitats haurà de fer-se constar que s’han realitzat en el si de la Xarxa de Càtedres, i apareixerà la marca de la Xarxa de Càtedres, la marca del Sistema Públic Valencià de Servicis Socials i la de la Vicepresidència i Conselleria de Servicis Socials, Igualtat i Vivenda.

*Setzena. Transparència i tractament de dades de caràcter personal*

Sense perjuí de les obligacions de transparència que tenen com a entitats públiques, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, les entitats beneficiàries tenen les obligacions següents:

1. Donar la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

2. Subministrar a l’entitat concedent, amb un requeriment previ, tota la informació necessària perquè esta complisca les obligacions que preveu la Llei de transparència, en el termini de 15 dies hàbils des del requeriment.

3. La disposició dels nous conjunts de dades que es generen per la formalització i el desenrotllament de les subvencions atorgades per l’Administració de la Generalitat, sempre que siga possible, com a conjunt de dades obertes.

La gestió d’esta subvenció comporta el tractament de dades de caràcter personal, de manera que són aplicables les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

En compliment del que disposa l’article 13 del reglament mencionat, la informació en matèria de protecció de dades és la següent:

a) Té la condició de responsable del tractament: la Vicepresidència i Conselleria de Servicis Socials, Igualtat i Vivenda. Les dades del delegat/ada de protecció de dades són les següents: passeig de l’Albereda, 16. 46209 València. Adreça electrònica: [tld@mso.ob](mailto:izi@lcc.oi)  .

b) La finalitat del tractament de les dades personals serà la gestió de la concessió de subvencions.

c) Categories de dades: nom i cognoms, DNI / CIF / document identificatiu, adreça (postal i electrònica), firma o altres dades relacionades amb els documents presentats.

d) Les bases de legitimació general aplicables al tractament de dades seran les que regulen els apartats *c*  i *e*  de l’article 6.1 del Reglament general de protecció de dades (l’interés públic i l’obligació legal), en relació amb les normes específiques que regulen este procediment.

e) Les dades es comunicaran als destinataris o les categories de destinataris següents:

– La Base de dades nacional de subvencions i la Intervenció Delegada, tot això en compliment de les obligacions legals exigibles al responsable.

– Així mateix, es publicaran les subvencions concedides en el portal de transparència amb la indicació del seu import, objectiu o finalitat i beneficiaris.

a) El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada i que estiguen en poder de les administracions públiques.

b) Les dades es conservaran durant el temps necessari per a complir la finalitat per a la qual s’hagen recaptat i per a determinar les possibles responsabilitats que es puguen derivar d’esta finalitat i del tractament de les dades, i de conformitat amb la normativa d’arxius i documentació.

No obstant això, les dades personals es podran conservar durant períodes més llargs sempre que es tracten exclusivament amb finalitats d’arxiu en interés públic, finalitats d’investigació científica o històrica o finalitats estadístiques, sense perjuí de l’aplicació de les mesures tècniques i organitzatives apropiades amb la finalitat de protegir els drets i les llibertats de la persona interessada.

En tot cas, la informació que es publique en el portal de transparència estarà disponible durant l’any de concessió i l’any següent; passat este termini, les dades deixaran de ser públiques en este portal.

a) La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al tractament d’estes i a no ser objecte de decisions individuals automatitzades, de manera presencial o telemàtica, de conformitat amb el que preveu l’enllaç següent:

<https://sede.gva.es/va/inicio/procedimientos?id_proc=19148>.

b) Sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar a la Delegació de Protecció de Dades de manera presencial o telemàtica de conformitat amb el que preveu l’enllaç següent:

<https://sede.gva.es/va/inicio/procedimientos?id_proc=22370>.

Això sense perjuí de la possibilitat de reclamar davant de l’Agència Espanyola de Protecció de Dades.

Juntament amb la justificació de les ajudes, les universitats beneficiàries hauran d’aportar la següent declaració responsable:

“He informat les persones de les quals aporte dades o documentació en este procediment de:

– La comunicació d’estes dades a l’Administració per a tractar-les en l’àmbit de les seues competències i d’acord amb les finalitats del procediment.

– La possibilitat que l’Administració faça consultes relacionades amb les seues dades per a comprovar-ne, entre altres aspectes, la veracitat.

– Del dret d’accés, rectificació, supressió, limitació del tractament o oposició que oferixen assistència en relació amb el tractament de les seues dades personals.

Així mateix, declare que, en el cas que esta consulta requerisca per llei una autorització de la persona les dades de la qual es consultaran, dispose d’esta autorització, que estarà disponible a requeriment de l’Administració en qualsevol moment”.

*Desseté. Requisits generals de responsabilitat social*

La universitat beneficiària es compromet a utilitzar un llenguatge no sexista en tota la informació o la publicitat que s’efectue de les activitats objecte de la subvenció.

Tots els materials, les imatges i la documentació evitaran les imatges discriminatòries de les dones.

La memòria d’actuació haurà d’incloure un informe que comprenga les mesures d’igualtat adoptades, l’impacte i les incidències, i les dades estaran desglossades pel sexe del nombre de persones usuàries o beneficiàries de la prestació subvencionada.

Les universitats beneficiàries es comprometen al fet que els materials que utilitze en les activitats formatives subvencionades siguen respectuosos amb el medi ambient.

Així mateix, les universitats hauran d’estar al corrent en el compliment del Reial decret legislatiu 1/2013, de 29 de novembre, pel qual s’aprova el text refós de la Llei general de drets de les persones amb discapacitat i de la seua inclusió social.

*Dihuitena. Modificació i causes de resolució*

El conveni es podrà modificar, a proposta de les parts, per mitjà de la subscripció de l’acord de modificació oportú, formalitzat abans que este finalitze. La modificació del conveni es produirà amb l’acord unànime dels firmants, en els termes que establix la Llei 40/2015 d’1 d’octubre, de règim jurídic del sector públic (LRJSP), en l’article 49.*g*.

Seran causes de resolució d’este conveni les que preveu l’article 51.2 de l’LRJSP que se citen a continuació i qualsevol altra prevista en les lleis:

a) L’acord unànime de totes les parts firmants.

b) L’incompliment de les obligacions i dels compromisos assumits per alguna de les parts firmants.

En este cas, qualsevol de les parts podrà notificar a la part incomplidora un requeriment perquè complisca en un termini determinat les obligacions o els compromisos que es consideren incomplits. Este requeriment es comunicarà al responsable del mecanisme de seguiment, vigilància i control de l’execució del conveni, així com a les altres parts firmants.

Si una vegada transcorregut el termini indicat en el requeriment persistix l’incompliment, la part que l’haja dirigit haurà de notificar a les altres parts firmants la concurrència de la causa de resolució i el conveni es considerarà resolt. La resolució del conveni per esta causa podrà comportar la indemnització dels perjuís causats si s’ha previst així.

a) Per decisió judicial declaratòria de la nul·litat del conveni.

b) Per qualsevol altra prevista en les lleis.

El compliment i la resolució d’este acord causaran la seua liquidació amb la finalitat de determinar les obligacions i els compromisos de les parts firmants, en els termes que establix l’article 52 de la Llei 40/2015, d’1 d’octubre.

En el cas d’extinció del conveni per causes diferents de la conclusió del termini de la seua vigència, les parts, a proposta de la comissió mixta, podran acordar la continuació i la finalització de les actuacions en curs que consideren oportunes, i establir un termini improrrogable per a la seua finalització, transcorregut el qual haurà de realitzar-se la seua liquidació en els termes establits legalment.

*Denovena. Règim jurídic*

Este conveni és de caràcter administratiu i està exclòs de l’àmbit d’aplicació de la Llei 9/2017, de 8 de novembre, de contractes del sector públic, per la qual es traslladen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.

Es regirà pel que establisquen les seues clàusules o, en defecte d’això, per la normativa general, i el règim jurídic aplicable serà el que disposen els articles de caràcter bàsic de la Llei general de subvencions i pel que establixen el títol X i les disposicions concordants de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, així com els preceptes d’este caràcter del Reglament de l’esmentada Llei general de subvencions, aprovat pel Reial decret 887/2006, de 21 de juliol, pels preceptes de l’LRJSP, tot això en relació amb el que disposa el Decret 176/2014, de 10 d’octubre, del Consell, que regula els convenis que subscriga la Generalitat i el seu registre.

La resolució de les controvèrsies que es puguen plantejar sobre la interpretació i l’execució d’este conveni s’hauran de solucionar de mutu acord entre les parts, en el si de la comissió mixta que fixa la clàusula desena d’este conveni.

Per a qualsevol controvèrsia que no es puga resoldre en la comissió mixta, les parts s’hauran de sotmetre a la jurisdicció contenciosa administrativa i als jutjats i tribunals de la ciutat de València.

*Vintena. Vigència i efectes*

Sense perjuí de la data de la firma, este conveni tindrà efecte des de l’1 de gener de 2024 fins al 30 de novembre de 2024.

*Vint-i-unena. Publicitat*

El text íntegre d’este conveni de col·laboració serà objecte de publicació en el portal de transparència de la Generalitat, i en les pàgines web de les universitats firmants, en virtut del que establix la Llei 1/2022, de 13 d’abril, de la Generalitat, de transparència i bon govern de la Comunitat Valenciana.

També es publicarà en el DOGV, segons l’article 9.3 de l’LGS, ja que es consideren bases reguladores segons l’article 168.1.*a*  de la Llei 1/2015.

I en prova de conformitat amb tot el que s’ha exposat, les parts firmen este document amb firma electrònica certificada, a un sol efecte, en el lloc i la data indicats en la firma digital.

València, 4 de decembre de 2024

Susana Camarero Benítez

vicepresidenta i consellera de Servicis Socials, Igualtat i Vivenda

Alacant, 4 de decembre de 2024

Juan Mora Pastor

Rector en Funcions de la Universitat d'Alacant

Castelló, 4 de decembre de 2024

Eva Alcón Soler

Rectora Magnífica de la Universitat Jaume I

Elche, 3 de desembre de 2024

Juan José Ruiz Martínez

Rector Magnífic de la Universidad Miguel Hernández d'Elch

Valencia, 3 de diciembre de 2024

José Esteban Capilla Romá

Rector Magnífic de la Universitat Politècnica de València

Valencia, 2 de diciembre de 2024

María Vicenta Mestre Escrivá

Rectora Magnífica de la Universitat de València (Estudi General)

Esta disposició conté annexos. Consulteu-ne la versió en PDF.